钦定古今图书集成/明伦汇编/官常典/第602卷 > 周观政
## 钦定古今图书集成/明伦汇编/官常典/第602卷 > 周观政

按《绍兴府志》：“观政，山阴人。洪武中，以荐教授九江，擢
监察御史。尝监奉天门，有中使将女乐入，观政止之。
中使曰：‘有命’。观政曰：‘有命亦不可’。中使怒而入，顷之
出报曰：‘可使之出’。观政亦不从，曰：‘必面奉诏’。已而上
谓观政曰：‘内间庆贺侑食之乐废缺，欲令内人肄习，
吾已悔之’。御史言是。永乐初，出为江西按察佥事，建”
言九事，曰“遵定制、厚亲亲、严边备、核边情、谨刑狱、通
下情、慎朝仪、惜人才、明毁誉。”皆见嘉纳。时安南初下，
观政又言四事，曰：“修明政教，慎简征科、革正衣冠，作
新学校。”疏入，即赐施行。官至观察使卒。